62024CJ0125
BREITHIÚNAS NA CÚIRTE (an Séú Dlísheomra)
12 Meitheamh 2025 (
*1
)
(Tarchur chun réamhrialú – Cánachas – Córas comhchoiteann cánach breisluacha (CBL) – Treoir 2006/112/CE – Díolúine ó CBL – Airteagal 143(1)(e) – Athallmhairiú earraí – Coinníoll a bhaineann le faoiseamh ó dhleachtanna ar allmhairiú ar earraí arna dtabhairt ar ais – Rialachán (AE) Uimh. 952/2013 – Airteagal 86(6) agus Airteagal 203 – Fiach custaim a thabhú mar thoradh ar mhainneachtain oibleagáid fhoirmiúil a leagtar síos sa reachtaíocht chustaim a chomhlíonadh – Cás ina dtabhaítear fiach den sórt sin)
I gCás C‑125/24 [Palmstråle] (
i
),
IARRAIDH ar réamhrialú faoi Airteagal 267 CFAE ón Högsta förvaltningsdomstolen (an Chúirt Uachtarach Riaracháin, an tSualainn), trí bhreith an 13 Feabhra 2024, a fuarthas ag an gCúirt an 15 Feabhra 2024, sna himeachtaí
AA
v
Allmänna ombudet hos Tullverket,
tugann AN CHÚIRT (an Séú Dlísheomra),
agus í comhdhéanta mar seo a leanas: A. Kumin, Uachtarán Dlísheomra, I. Ziemele agus S. Gervasoni (Rapóirtéir), Breithiúna,
Abhcóide Ginearálta: J. Kokott,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
an Coimisiún Eorpach, ag P. Carlin agus A. Demeneix, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 6 Márta 2025,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 143(1)(e) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO 2006 L 347, lch. 1, ‘an Treoir maidir le CBL’) agus Airteagal 86(6) agus Airteagal 203 de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO 2013 L 269, lch. 1, ‘an Cód Custaim’), a mhéid a bhaineann leis na coinníollacha maidir le díolúine ó cháin bhreisluacha (CBL) is infheidhme maidir le hidirbheart lena mbaineann athallmhairiú earraí.
2
Rinneadh an iarraidh seo in imeachtaí idir AA agus an Allmänna ombudet hos Tullverket (Ionadaí Ginearálta an Údaráis Custaim, an tSualainn) maidir le CBL a fhorchur ar idirbheart a bhaineann le capaill a athallmhairiú isteach i gcríoch an Aontais Eorpaigh.
An dlí lena mbaineann
Dlí an Aontais Eorpaigh
An Treoir maidir le CBL
3
De réir Airteagal 2(1)(d) den Treoir maidir le CBL:
‘Beidh na hidirbhearta seo a leanas faoi réir CBL:
[...]
(d) allmhairiú earraí.’
[Aistriúchán neamhoifigiúil]
4
Is mar seo a leanas atá an fhoclaíocht sa chéad mhír d’Airteagal 30 den Treoir sin:
‘Is éard a thuigfear ó “allmhairiú earraí” ná earraí a thabhairt isteach sa Chomhphobal [Eorpach] nach bhfuil i saorchúrsaíocht de réir bhrí Airteagal [29 CFAE].’
[Aistriúchán neamhoifigiúil]
5
Foráiltear le hAirteagal 70 den Treoir sin:
‘Tarlóidh an teagmhas inmhuirearaithe agus beidh CBL inmhuirearaithe nuair a allmhairítear na hearraí.’
[Aistriúchán neamhoifigiúil]
6
Foráiltear le hAirteagal 71(2) den Treoir maidir le CBL:
‘I gcás nach mbeidh earraí allmhairithe faoi réir aon cheann de na dleachtanna dá dtagraítear sa dara fomhír de mhír 1, cuirfidh Ballstáit i bhfeidhm na forálacha atá i bhfeidhm maidir le dleachtanna custaim a mhéid a bhaineann leis an teagmhas inmhuirearaithe agus le hinmhuirearacht na cánach.’
[Aistriúchán neamhoifigiúil]
7
Foráiltear don mhéid seo a leanas le hAirteagal 143(1) den Treoir sin:
‘Déanfaidh na Ballstáit na hidirbhearta seo a leanas a dhíolmhú:
[...]
(e)
athallmhairiú earraí ag an duine a d’onnmhairigh iad sa stát inar onnmhairíodh iad, i gcás ina bhfuil na hearraí sin díolmhaithe ó dhleachtanna custaim’.
An Cód Custaim
8
Luaitear an méid seo a leanas in aithris 38 den Chód Custaim:
‘Is cuí meon macánta an duine lena mbaineann a chur san áireamh i gcásanna ina dtabhófar fiach custaim trí neamhchomhlíonadh na reachtaíochta custaim agus chun tionchar fhaillí an fhéichiúnaí a íoslaghdú.’
9
Foráiltear le hAirteagal 1(1) den Chód sin:
‘Bunaítear leis an Rialachán seo Cód Custaim [...], ina leagtar síos na rialacha agus na nósanna imeachta ginearálta is infheidhme maidir le hearraí a thugtar isteach i gcríoch chustaim an Aontais agus a thugtar amach aisti.’
10
De réir Airteagal 79(1) den Chód sin:
‘Maidir le hearraí ar a ndlitear dleacht ar allmhairí, tabhófar fiach custaim i dtaca le hallmhairiú trí neamhchomhlíonadh aon cheann de na nithe seo a leanas:
(a)
ceann de na hoibleagáidí a leagtar síos sa reachtaíocht chustaim i ndáil le tabhairt isteach earraí nach earraí de chuid an Aontais iad i gcríoch chustaim an Aontais, i ndáil le maoirseacht chustaim a bhaint díobh nó i ndáil le gluaiseacht, próiseáil, stóráil, stóráil shealadach, ligean isteach sealadach nó diúscairt earraí den sórt sin laistigh den chríoch sin;
[...]’
11
Foráiltear le hAirteagal 86(6) den Chód sin:
‘I gcás ina bhforálfar sa reachtaíocht chustaim do chóireáil fhabhrach taraife earraí, d’’’‘fhaoiseamh nó do dhíolúine iomlán nó do dhíolúine pháirteach ó dhleacht ar allmhairí nó ar onnmhairí, de bhun phointe (d) go pointe (g) d’’’‘Airteagal 56(2), Airteagal 203, Airteagal 204, Airteagal 205 agus Airteagal 208, nó Airteagal 259 go Airteagal 262, nó de bhun Rialachán (CE) Uimh. 1186/2009 ón gComhairle an 16 Samhain 2009 [(IO 2009 L324, lch. 23)] ag cur córas Comhphobail faoiseamh ó dhleacht chustaim ar bun, beidh feidhm freisin ag an gcóireáil fhabhrach taraife sin, ag an bhfaoiseamh sin nó ag an díolúine sin i gcásanna ina dtabhaítear fiach custaim de bhun Airteagal 79 nó Airteagal 82 den Rialachán seo, ar an gcoinníoll nárbh iarracht ar mheabhlaireacht a bhí sa teip arbh é tabhú fhiach custaim a bhí mar thoradh air.’
12
Foráiltear don mhéid seo a leanas le hAirteagal 139(1) den Chód Custaim:
‘Earraí a thabharfar isteach i gcríoch chustaim an Aontais, tíolacfaidh aon duine de na daoine seo a leanas do lucht custaim iad, a luaithe a thiocfaidh siad go dtí an oifig custaim ainmnithe nó go dtí aon áit eile a ainmneoidh nó a cheadóidh na húdaráis chustaim nó isteach sa saorchrios:
(a)
an duine a thug na hearraí isteach i gcríoch chustaim an Aontais;
(b)
an duine a bhfuil an duine a thug na hearraí isteach sa chríoch sin ag gníomhú ina ainm nó thar a cheann;
(c)
an duine a ghlac freagracht as na hearraí a iompar tar éis dóibh a bheith tugtha isteach i gcríoch chustaim an Aontais.’
13
Foráiltear le hAirteagal 203 den Chód sin:
‘1.   Ar iarratas ón duine lena mbaineann, tabharfar faoiseamh ó dhleacht ar allmhairí d’’‘earraí nach earraí de chuid an Aontais iad a onnmhairíodh i gcéaduair mar earraí de chuid an Aontais ó chríoch custaim an Aontais agus a tugadh ar ais go dtí an chríoch sin laistigh de thréimhse trí bliana agus ar dearbhaíodh go scaoilfí i saorchúrsaíocht iad.
[...]
5.   Ní dheonófar an faoiseamh ó dhleacht ar allmhairí ach amháin má thugtar earraí ar ais sa riocht inar onnmhairíodh iad.
6.   Beidh faisnéis ann lena suífear go bhfuil na coinníollacha i gcomhair an fhaoisimh á gcomhlíonadh chun tacú leis an bhfaoiseamh ó dhleacht ar allmhairí.’
Dlí na Sualainne
An Dlí maidir le CBL
14
I gCaibidil I den mervärdesskattelagen (1994:200), sa leagan is infheidhme maidir leis an díospóid sna príomhimeachtaí (Dlí Uimh. 1994:200 maidir le cáin bhreisluacha, ‘an Dlí maidir le CBL’), foráiltear le mír 3 den chéad fhomhír d’Airteagal 1, mar seo a leanas:
‘Tá [CBL] iníoctha leis an Stát i gcomhréir leis an Dlí seo:
[...]
3.
maidir le hallmhairiú earraí isteach sa chríoch náisiúnta atá inchánach.’
15
I gCaibidil 2 den Dlí sin, áirítear Airteagal 1a, ar mar seo a leanas atá an fhoclaíocht:
‘Is éard a thuigfear ó allmhairiú earraí, go dtugtar earraí isteach sa tSualainn ó áit lasmuigh den Aontas Eorpach.’
16
I gCaibidil 3 den Dlí sin, foráiltear an méid seo a leanas in Airteagal 30:
‘Beidh allmhairí atá díolmhaithe de bhun an lagen [1994:1551] om frihet från skatt vid import, m.m. [Dlí (1994:1551) maidir le díolúine ó cháin ar allmhairiú, ‘an Dlí maidir le díolúine ó cháin ar allmhairiú’] díolmhaithe ó cháin.’
An Dlí maidir le díolúine ó cháin ar allmhairí
17
Áirítear i gCaibidil 2 den Dlí maidir le díolúine ó cháin ar allmhairiú, Airteagal 5, lena bhforáiltear mar seo a leanas sa chéad agus sa dara fomhír:
‘Beidh earraí de chuid an Aontais a thugtar isteach sa tSualainn, tar éis iad a onnmhairiú ón Aontas Eorpach chuig tríú tír, ag an duine a d’onnmhairigh, nach ndearnadh próiseáil orthu le linn an ama a onnmhairíodh ón Aontas Eorpach iad, díolmhaithe ó cháin.
Ní dheonófar díolúine ó cháin faoin gcéad fhomhír ach amháin má tá na hearraí díolmhaithe ó dhleachtanna custaim faoi Airteagail 203 go 205 den [...] Chód Custaim [...] Déileálfar le hearraí atá díolmhaithe ó dhleacht chustaim faoi Rialachán (CEE) Uimh. 2658/87 [ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1)] amhail is dá mbeidís faoi réir dleacht chustaim.’
An díospóid sna príomhimeachtaí agus an cheist a tarchuireadh le haghaidh réamhrialú
18
Is é AA úinéir capall a nglacann páirt i gcomórtais i dtíortha éagsúla. Tar éis di dhá chapall a bhain léi a easpórtáil chun na hIorua chun páirt a ghlacadh i gcomórtais den sórt sin, thug sí ar ais san Aontas Eorpach iad trí thrasnú teorann idir an Iorua agus an tSualainn, gan iad a chur in iúl d’údarás custaim. Go gairid i ndiaidh an phointe custaim a thrasnú, chuir patról bóthair Tullverket (Údarás Custaim, an tSualainn) stop léi.
19
I bhfianaise Airteagal 203 den Chód Custaim, ní raibh AA faoi réir dleachtanna allmhairiúcháin i leith an idirbhirt athallmhairiúcháin sin, mheas an tÚdarás Custaim áfach, go raibh sí faoi dhliteanas CBL de 41178 kronor na Sualainne (SEK) (thart ar EUR 3750). De réir an údaráis sin, cé go bhforáiltear le hAirteagal 5 de Chaibidil 2 den Dlí maidir le díolúine ó cháin ar allmhairiú, lena dtrasuitear Airteagal 143(1)(e) den Treoir maidir le CBL i ndlí na Sualainne, do dhíolúine ó CBL i gcás athallmhairiú earraí, ní fhéadfaí an díolúine sin a dheonú do AA, nár dhearbhaigh na capaill le haghaidh scaoileadh i saorchúrsaíocht ná nár chuir isteach ar dhíolúine ó dhleachtanna ar allmhairí.
20
Dhíbh an Förvaltningsrätten i Karlstad (an Chúirt Riaracháin, Karlstad, an tSualainn) an chaingean a thionscain AA i gcoinne chinneadh an údaráis sin. Chinn an chúirt sin nár cuireadh na capaill i láthair d’údarás custaim nuair a d’fhill siad ar chríoch an Aontais. Bhí sí den tuairim gur tabhaíodh fiach custaim agus go raibh CBL inmhuirearaithe mar thoradh ar an staid sin. Chuir sí in iúl ansin, chun tairbhe a bhaint as an díolúine ó CBL i gcás ina n‑athallmhairítear earraí, nach mór na hearraí sin a dhearbhú lena scaoileadh i saorchúrsaíocht agus nach mór don dearbhóir iarratas ar dhíolúine ó dhleachtanna custaim a dhéanamh trí dhearbhú custaim. Ós rud é nár comhlíonadh na coinníollacha sin sa chás seo, chinn an chúirt sin nach bhféadfaí an díolúine ó CBL a dheonú.
21
Rinne AA agus Ionadaí Ginearálta an Údaráis Custaim achomharc i gcoinne bhreithiúnas an Förvaltningsrätten i Karlstad (an Chúirt Riaracháin, Karlstad) chuig an Kammarrätten i Göteborg (an Chúirt Achomhairc Riaracháin, Göteborg, an tSualainn) agus d’iarr siad go gcuirfí an cinneadh chun AA a chur faoi dhliteanas CBL ar neamhní. Diúltaíodh do na hachomhairc sin.
22
Rinne AA achomharc os comhair an Högsta förvaltningsdomstolen (an Chúirt Riaracháin Uachtarach, an tSualainn), arb í an chúirt a rinne an tarchur í.
23
Maidir leis na hiarmhairtí atá le baint as an bhfíoras gur thrasnaigh AA an pointe custaim gan na capaill lena mbaineann a chur in iúl d’údarás custaim agus gan dearbhú a dhéanamh ná iarratas a dhéanamh ar dhíolúine ó dhleachtanna custaim, cuireann an chúirt a rinne an tarchur in iúl go bhfuil deacracht aici Airteagal 86(6) den Chód Custaim a chur i bhfeidhm. De réir na forála sin, i gcás ina bhforáiltear do dhíolúine ó dhleacht ar allmhairí de bhun, inter alia, Airteagal 203 den Chód sin, beidh feidhm ag an díolúine sin freisin i gcásanna ina dtabhaítear fiach custaim de bhun Airteagal 79 den Chód sin toisc nár comhlíonadh an oibleagáid na hearraí a tugadh isteach i gcríoch an Aontais a chur in iúl, ar choinníoll nach iarracht ar mheabhlaireacht í an mhainneachtain sin.
24
I ndáil leis sin, fiafraíonn an chúirt sin an gá Airteagal 86(6) den Chód Custaim a léiriú go sriantach, lena gceanglaítear go gcomhlíonfar na coinníollacha a leagtar síos in Airteagal 203 den Chód sin i ngach cás chun an díolúine ó CBL a dheonú, nó ar cheart feidhm a bheith ag an díolúine sin fiú i gcás nach gcomhlíontar na coinníollacha foirmiúla dá bhforáiltear in Airteagal 203.
25
Sna himthosca sin, chinn an Högsta förvaltningsdomstolen (an Chúirt Riaracháin Uachtarach) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An gcaithfear Airteagal 143(1)(e) den Treoir maidir le CBL agus Airteagal 86(6) agus Airteagal 203 de [Chód Custaim an Aontais] a léiriú sa chaoi gur gá na coinníollacha substainteacha agus nós imeachta a leagtar síos in Airteagal 203 [den Chód] araon a chomhlíonadh sula ndeonófar faoiseamh ó dhleacht ar allmhairí – agus dá réir sin, díolúine ó CBL – ag uair an athallmhairithe nuair a tabhaíodh fiach custaim faoi Airteagal 79 [den Chód sin] i gcás nár comhlíonadh an oibleagáid earraí a chur in iúl a leagtar síos in Airteagal 139(1) den Chód [céanna]?’
An cheist a tharchuirtear
26
Lena ceist, fiafraíonn an chúirt a rinne an tarchur, go bunúsach, an gcaithfear Airteagal 143(1)(e) den Treoir maidir le CBL agus Airteagal 86(6) agus Airteagal 203 den Chód Custaim a léiriú sa chaoi go gcuirtear cosc le neamhchomhlíonadh oibleagáidí foirmiúla amhail earraí a chur in iúl d’údarás custaim dá bhforáiltear in Airteagal 139(1)(a) den Chód sin agus an dearbhú maidir le scaoileadh i saorchúrsaíocht dá bhforáiltear in Airteagal 203 den Chód sin ar chur i bhfeidhm na díolúine ó CBL dá bhforáiltear in Airteagal 143(1)(e) den Treoir sin maidir le hearraí a athallmhairiú isteach i gcríoch an Aontais Eorpaigh sa stát inar onnmhairíodh iad.
27
Faoi Airteagal 143(1)(e) den Treoir maidir le CBL, tá na Ballstáit le ‘hearraí a athallmhairiú, ag an duine a d’onnmhairigh iad, sa stát inar onnmhairíodh iad, i gcás ina bhfuil na hearraí sin díolmhaithe ó dhleachtanna custaim’.
28
Is léir ó fhoclaíocht na forála sin go bhfuil an díolúine ó CBL le haghaidh athallmhairiú earraí sa stát inar onnmhairíodh iad faoi réir, inter alia, an choinníll go bhfuil na hearraí sin ‘díolmhaithe ó dhleachtanna custaim.’ Roghnaigh reachtas an Aontais go sainráite na coinníollacha maidir le cur i bhfeidhm na díolúine ó CBL dá bhforáiltear leis an bhforáil sin a ailíniú leis na coinníollacha, substainteacha agus foirmiúla araon, dá ndéantar an díolúine ó dhleachtanna allmhairiúcháin is infheidhme maidir le hearraí arna dtabhairt ar ais leis an gCód Custaim.
29
Maidir leis na coinníollacha sin, foráiltear le hAirteagal 203 den Chód Custaim, a bhaineann le hearraí arna dtabhairt ar ais, go ndeonófar díolúine ó dhleachtanna ar allmhairí d’earraí a onnmhairítear ó chríoch chustaim an Aontais Eorpaigh agus a thugtar ar ais, laistigh de thréimhse 3 bliana, go dtí an chríoch sin sa riocht céanna inar onnmhairíodh iad agus a ndearbhaítear go scaoilfear i saorchúrsaíocht iad, ar iarratas ón duine lena mbaineann.
30
Sa chás seo, de réir na faisnéise a chuir an chúirt a rinne an tarchur ar fáil, tá comhthuiscint ann go gcomhlíontar na coinníollacha substainteacha a leagtar síos leis an bhforáil sin. Ar an taobh eile, ní hamhlaidh atá maidir leis na coinníollacha foirmiúla a cheanglaítear leis an Treoir sin. Is léir ón iarraidh ar réamhrialú gur thug AA a capaill ar ais i gcríoch an Aontais Eorpaigh gan, inter alia, dearbhú a dhéanamh d’fhonn iad a scaoileadh i saorchúrsaíocht. Thairis sin, murab ionann agus an ceanglas a leagtar amach in Airteagal 139(1)(a) den Chód Custaim, níor chuir AA a capaill in iúl do na húdaráis chustaim ach oiread.
31
I ndáil leis sin, is fíor, faoi Airteagal 79(1)(a) den Chód Custaim, go bhféadfar fiach custaim a thabhú i gcás neamhchomhlíonadh ‘ceann de na hoibleagáidí a leagtar síos sa reachtaíocht chustaim i ndáil le tabhairt isteach earraí nach earraí de chuid an Aontais iad i gcríoch chustaim an Aontais, i ndáil le maoirseacht chustaim a bhaint díobh nó i ndáil le gluaiseacht, próiseáil, stóráil, stóráil shealadach, ligean isteach sealadach nó diúscairt earraí den sórt sin laistigh den chríoch sin’.
32
Le hAirteagal 86(6) den Chód Custaim, áfach, leathnaítear an díolúine dá bhforáiltear in Airteagal 203 den Chód sin chuig cásanna inar tabhaíodh fiach custaim de bhun, inter alia, Airteagal 79, ar choinníoll nach iarracht ar mheabhlaireacht a bhí sa mhainneachtain ba chúis le tabhú an fhéich sin.
33
Bhainfí éifeacht phraiticiúil den chuid is mó d’Airteagal 86(6) dá léireofaí nach bhfuil feidhm aige i gcás amhail an cás atá i gceist sna príomhimeachtaí, ar an bhforas nach gcomhlíontar na coinníollacha foirmiúla a cheanglaítear chun tairbhe a bhaint as dhíolúine ó dhleachtanna custaim. Ní mór a thabhairt faoi deara, mar a thug an Coimisiún Eorpach faoi deara, go bunúsach, ina bharúlacha, go nglactar leis go sonrach nach gcomhlíontar na coinníollacha sin le cur i bhfeidhm Airteagal 79(1)(a) den Chód sin agus, dá bhrí sin, le cur i bhfeidhm Airteagal 86(6).
34
Dá bhrí sin, seachas iarracht ar mheabhlaireacht atá ann, ní chuirtear cosc, faoi Airteagal 86(6) den Chód sin, ar an gceart chun díolúine ó dhleacht chustaim dá bhforáiltear in Airteagal 203 den Chód sin toisc nár cuireadh na hearraí arna dtabhairt ar ais in iúl d’údarás custaim mar a cheanglaítear le hAirteagal 139(1)(a) den Chód Custaim ná leis an dearbhú maidir le scaoileadh i saorchúrsaíocht dá bhforáiltear in Airteagal 203.
35
Tacaítear leis an léamh sin le haithris 38 den Chód Custaim, ina sonraítear gur ‘cuí meon macánta an duine lena mbaineann a chur san áireamh i gcásanna ina dtabhófar fiach custaim trí neamhchomhlíonadh na reachtaíochta custaim agus chun tionchar fhaillí an fhéichiúnaí a íoslaghdú’.
36
Ós rud é nach gcuirtear cosc, trí fhaillí, ag oibreoir atá ag gníomhú de mheon macánta ar oibleagáidí foirmiúla a chomhlíonadh amhail na hearraí a chur in iúl d’údarás custaim agus an dearbhú maidir le scaoileadh i saorchúrsaíocht, ar thairbhe a bhaint as díolúine ó dhleacht chustaim, ní chuirtear cosc ach oiread, i bhfianaise fhoclaíocht shoiléir Airteagal 143(1)(e) den Treoir maidir le CBL, ar chur i bhfeidhm na díolúine ó CBL dá bhforáiltear san fhoráil sin.
37
Leanann sé ón méid sin roimhe seo, go sonrach, ós rud é gur chomhlíon duine inchánach amhail AA oibleagáidí foirmiúla amhail cur i láthair na n‑údarás custaim agus dearbhú maidir le scaoileadh capall i saorchúrsaíocht ar iad a athallmhairiú isteach i gcríoch an Aontais Eorpaigh, mura suitear go ndearnadh iarracht ar mheabhlaireacht, ní chuirtear cosc ar chur i bhfeidhm na díolúine ó CBL, i ndáil leis na hoibríochta sin, dá bhforáiltear in Airteagal 143(1)(e) den Treoir maidir le CBL.
38
Sa chás seo, is léir ón ordú tarchuir nach ndearna AA aon iarracht ar mheabhlaireacht. Is faoin gcúirt a rinne an tarchur a bheidh sé an pointe sin a fhíorú agus, ar an gcaoi sin, a chinneadh an bhfuil mainneachtain AA oibleagáidí foirmiúla den sórt sin a chomhlíonadh, ag glacadh leis go suitear é, mar thoradh ar fhaillí ar a taobh amháin nach dtarraingíonn amhras ar a meon macánta.
39
I bhfianaise na mbreithnithe roimhe seo, is é an freagra ar an gceist a tarchuireadh nach mór Airteagal 143(1)(e) den Treoir maidir le CBL agus Airteagal 86(6) agus Airteagal 203 den Chód Custaim a léiriú sa chaoi, ach amháin i gcás ina ndéantar iarracht ar mheabhlaireacht, nach gcuirtear cosc le neamhchomhlíonadh oibleagáidí foirmiúla amhail earraí a chur in iúl d’údarás custaim dá bhforáiltear in Airteagal 139(1)(a) den Chód sin agus an dearbhú maidir le scaoileadh i saorchúrsaíocht dá bhforáiltear in Airteagal 203 den Chód sin ar thairbhe a bhaint as an díolúine ó CBL dá bhforáiltear in Airteagal 143(1)(e) den Treoir maidir le CBL i ndáil le hearraí a athallmhairiú isteach i gcríoch an Aontais Eorpaigh sa stát inar onnmhairíodh iad.
Costais
40
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Séú Dlísheomra) mar seo a leanas:
Maidir le hAirteagal 143(1)(e) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha agus Airteagal 86(6) agus Airteagal 203 de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais,
ní mór léiriú a dhéanamh mar seo a leanas:
ach amháin i gcás ina ndéantar iarracht ar mheabhlaireacht, nach gcuirtear cosc le neamhchomhlíonadh oibleagáidí foirmiúla amhail earraí a chur in iúl d’údarás custaim dá bhforáiltear in Airteagal 139(1)(a) den Rialachán sin agus an dearbhú maidir le scaoileadh i saorchúrsaíocht dá bhforáiltear in Airteagal 203 den Rialachán sin ar thairbhe a bhaint as an díolúine ó CBL dá bhforáiltear in Airteagal 143(1)(e) den Treoir sin i ndáil le hearraí a athallmhairiú isteach i gcríoch an Aontais Eorpaigh sa stát inar onnmhairíodh iad.
Sínithe
(
*1
)	Teanga an cháis: an tSualainnis.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.